पश्चिम बंगाल की शिक्षा व्यवस्था में परिवर्तन के लिए हमेशा ही प्रयास होता रहा है| पिछले पांच वर्षों में शिक्षा व्यवस्था में सुधार व गुणवत्ता लाने के लिए सरकार ने कई कार्यक्रम चलाये, प्रयोगशाला व दूसरे तंत्रों की मदद से व्यवस्थित व संतुलित करने के लिए कमिटी समेत अनेक कार्यक्रम कर लिये, लेकिन इतना सब कुछ करने के बावजूद भी स्थिति वही है| राज्य शिक्षा बोर्ड में लापरवाही व अनदेखी का इससे बड़ा सबूत और क्या हो सकता है कि शिक्षा बोर्ड की एक पाठ्यपुस्तक में ‘मिल्खा सिंह’ की तस्वीर की जगह फिल्म एक्टर फरहान अख्तर की तस्वीर छपी है| एक पुस्तक में छात्रों को ‘फ्लाइंग सिख’ मिल्खा सिंह के बारे में पढ़ाया जा रहा है| पुस्तक में मिल्खा सिंह की तस्वीर होनी चाहिए, लेकिन वहाँ फिल्म एक्टर फरहान अख्तर की तस्वीर लगा दी गई है| अब तक इस गलती की ओर राज्य शिक्षा बोर्ड का ध्यान नहीं गया है, तब स्वयं फरहान अख्तर ने इस त्रुटि की ओर बंगाल सरकार का ध्यान आकृष्ट किया है| ऐसी है बंगाल की शिक्षा व्यवस्था, जो सीधे-सीधे छात्रों के भविष्य से खेलवाड़ कर रही है| जब से यह विवाद सोशल मीडिया के जरिये आम हुआ है तभी से बंगाल सरकार निशाने पर है| लोग राज्य की शिक्षा व्यवस्था पर सवाल उठाने लग गए हैं| जब मीडिया ने इस गंभीर त्रुटि की ओर राज्य के शिक्षा मंत्री पार्थ चटर्जी का ध्यान आकृष्ट किया, तो वे भी चकित रह गए, फिर उन्होंने कहा कि पूरी घटना की जांच की जाएगी| वास्तव में इस घटना की उत्पत्ति लाइफ घोष के ट्वीट के बाद हुई| लाइफ घोष ने अभिनेता फरहान अख्तर की तस्वीर को ट्वीट किया था| अभिनेता फरहान अख्तर ने तुरंत बंगाल के शिक्षा मंत्री को ट्वीट किया और इस तरह यह पूरा मामला सामने आ गया| उधर सिलेबस कमिटी के अधिकारियों का कहना है कि उनकी जानकारी में ऐसी कोई घटना सामने नहीं आई है फिर भी पूरे मामले की तहकीकात की जायेगी|